*****

ΚΑΝΟΝΙΣΜΟΣ (ΕΟΚ) αριθ. 295/88 ΤΗΣ ΕΠΙΤΡΟΠΗΣ

της 1ης Φεβρουαρίου 1988

για την τροποποίηση του κανονισμού (ΕΟΚ) αριθ. 1723/72 περί εκκαθαρίσεως λογαριασμών για το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1976 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 3769/85 (2), και ιδίως το άρθρο 4 παράγραφος 4,

Εκτιμώντας:

ότι για να διευκολύνεται η επαλήθευση των λογαριασμών, τα κράτη μέλη υποχρεούνται να διαβιβάζουν στην Επιτροπή εκθέσεις που συντάσσονται από τις υπηρεσίες και τους οργανισμούς πληρωμής ·

ότι το υπόδειγμα αυτών των εκθέσεων περιέχεται στο άρθρο 5 του κανονισμού (ΕΟΚ) αριθ. 1728/72 (3), όπως τροποποιήθηκε τελευταία από τον κανονισμό (ΕΟΚ) αριθ. 422/86 (4)·

ότι πρέπει να οριστούν πληρέστερα οι πληροφορίες που πρέπει να παρέχουν τα κράτη μέλη σχετικά με τον εθνικό έλεγχο και επαλήθευση των δαπανών του ΕΓΤΠΕ, τμήμα Εγγυήσεων,·

ότι η Επιτροπή του ΕΓΤΠΕ δεν διατύπωσε γνώμη στην προθεσμία που έθεσε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1723/72 τροποποιείται ως εξής:

1. Η πρώτη πρόταση του άρθρου 5 αντικαθίσταται από το ακόλουθο κείμενο:

«Με την επιφύλαξη των διατάξεων του άρθρου 1 παράγραφος 1, στοιχείο β), οι εκθέσεις του άρθρου 1 παράγραφος 1 στοιχείο α) καταρτίζονται από κάθε υπηρεσία ή οργανισμό που πραγματοποιεί τις πληρωμές, σύμφωνα με το ακόλουθο σχήμα:».

2. Το στοιχείο δ) του άρθρου 5 αντικαθίσταται από το ακόλουθο κείμενο:

«δ) εθνικώς έλεγχος και εποπτεία των δαπανών του ΕΓΤΠΕ, τμήμα Εγγυήσεων: Οι λεπτομέρειες σχετικά με τις πληροφορίες που πρέπει να αναφέρονται στις εκθέσεις βάσει αυτής της παραγράφου αναφέρονται στο παράρτημα ΧΙ».

3. Το παράρτημα που επισυνάπτεται στον παρόντα κανονισμό προστίθεται ως «Παράρτημα ΧΙ».

Άρθρο 2

Ο παρών κανονισμός αρχίζει να ισχύει την 1η Μαρτίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 94 της 28. 4. 1970, σ. 13.

(2) ΕΕ αριθ. L 362 της 31. 12. 1985, σ. 17.

(3) ΕΕ αριθ. L 186 της 16. 8. 1972, σ. 1.

(4) ΕΕ αριθ. L 48 της 26. 2. 1986, σ. 31.

ΠΑΡΑΡΤΗΜΑ

«ΠΑΡΑΡΤΗΜΑ ΧΙ

Εθνικός έλεγχος και εποπτεία των δαπανών του ΕΓΤΠΕ, τμήμα Εγγυήσεων.

Πληροφορίες που πρέπει να παρέχονται με την έκθεση που συντάσσεται σύμφωνα με το άρθρο 5 στοιχείο δ)

1. Στην έκθεση, παρέχονται πληροφορίες, για κάθε οργανισμό πληρωμής, σχετικά με τους ελέγχους που διενεργήθηκαν προκειμένου να επαληθευθεί η κανονικότητα των πράξεων, των πληρωμών και των λογιστικών και διοικητικών διαδικασιών του οργανισμού πληρωμής.

2. Στην έκθεση συγκεντρώνονται και συνοψίζονται οι πληροφορίες που αναφέρονται στη δραστηριότητα των διαφόρων υπηρεσιών που ελέγχουν τις πράξεις των οργανισμών πληρωμής, περιλαμβανομένων τόσο των υπηρεσιών που είναι αρμόδιες για τους εσωτερικούς όσο και εκείνων που είναι αρμόδιες για τους εξωτερικούς ελέγχους.

Η έκθεση αυτή δεν χρειάζεται να παρέχει πληροφορίες για τις δραστηριότητες των Ελεγκτικών Συνεδρίων όπου η υπηρεσία που είναι αρμόδια για την έκθεση αυτή δεν δύναται να παρέχει τέτοιες πληροφορίες για νομικούς λόγους.

3. Στην έκθεση περιγράφεται η διάρθρωση των ελέγχων όσον αφορά κάθε οργανισμό πληρωμής (τόσο των εσωτερικών όσο και των εξωτερικών ελέγχων) και αναφέρονται:

- η επωνυμία κάθε υπηρεσίας ελέγχου,

- ο αριθμός των υπαλλήλων που ασχολούνται σε κάθε υπηρεσία ελέγχου, με τον έλεγχο των δαπανών ΕΓΤΠΕ, τμήμα Εγγυήσεων, με ένδειξη του επιπέδου ειδίκευσης,

- οι ιδιαίτερες πτυχές του ελέγχου των δαπανών για τον οποίο είναι αρμόδια κάθε υπηρεσία ελέχγου.

4. Στην έκθεση παρέχονται πληροφορίες για τις εργασίες ελέγχου που πραγματοποιούνται από τις υπηρεσίες ελέγχου που απαριθμούνται στο σημείο 3 και γίνεται αναφορά στα κάτωθι θέματα:

i) Έλεγχος συστημάτων

Σύντομη περιγραφή των ελεγκτικολογιστικών εργασιών που πραγματοποιούνται για να ελεγχθεί η αποτελεσματικότητα και η αξιοπιστία των λογιστικών συστημάτων και των διαδικασιών εσωτερικού ελέγχου των οργανισμών πληρωμής.

ii) Έλεγχοι πριν από την πληρωμή

Περιγραφή των ελέγχων που πραγματοποιούνται πριν από την πληρωμή, για να υπάρξει η βεβαιότητα ότι η προτεινόμενη πληρωμή είναι ακριβής και σύμφωνη με την κοινοτική νομοθεσία.

iii) Έλεγχοι ύστερα από την πληρωμή

Περιγραφή των ελέγχων που πραγματοποιούνται ύστερα από την πληρωμή για να υπάρξει η βεβαιότητα ότι η ενίσχυση πληρώθηκε σύμφωνα με την κοινοτική νομοθεσία και εισπράχθηκε από το νόμιμο δικαιούχο.

iv) Έλεγχος όσον αφορά την τήρηση των λογιστικών βιβλίων

Περιγραφή των ελεγκτικολογιστικών εργασιών που πραγματοποιήθηκαν για να εξακριβωθεί ότι τα λογιστικά βιβλία των οργανισμών πληρωμής τηρούνται ορθώς και ότι οι συναλλαγές καταχωρούνται εγκαίρως, ορθώς και πλήρως στα βιβλία αυτά.

v) Έλεγχος των δηλώσεων που υποβάλλονται στο ΕΓΤΠΕ

Περιγραφή των ελεγκτικολογιστικών εργασιών που πραγματοποιήθηκαν για να εξακριβωθεί ότι η υποβολή των μηνιαίων και ετήσιων δηλώσεων προς το ΕΓΤΠΕ έγινε ορθά και σύμφωνα με τους κοινοτικούς κανόνες και ότι τα στοιχεία τους συμφωνούν με τα στοιχεία των λογιστικών βιβλίων.

vi) Λοιποί έλεγχοι

Περιγραφή όλων των λοιπών δραστηριοτήτων ελέγχου, που δεν περιλαμβάνονται στα σημεία i) έως v), που πραγματοποιήθηκαν με σκοπό την επαλήθευση ότι η ανάληψη υποχρεώσεως όσον αφορά τις δαπάνες έγινε σύμφωνα με την κοινοτική νομοθεσία και ορθά δηλώθηκαν στο ΕΓΤΠΕ.

Στην περίπτωση που δεν διενεργείται έλεγχος όσον αφορά ένα συγκεκριμένο στοιχείο, το γεγονός αυτό πρέπει να αναφέρεται ρητά.

5. Η έκθεση παρέχει πληροφορίες για τα αποτελέσματα του ελέγχου που πραγματοποιήθηκε σε κάθε οργανισμό πληρωμής. Δεν είναι αναγκαίο να παρασχεθούν ειδικές πληροφορίες για ατομικές περιπτώσεις.